# მძიმე და ღრმა გონებრივი განვითარების შეფერხების მქონე ბავშვთა ბინაზე მოვლის მომსახურების აღწერილობა

**ამოცანა** - მძიმე და ღრმა გონებრივი განვითარების შეფერხების მქონე ბავშვთა რეაბილიტაცია და ფიზიკური და სოციალური მდგომარეობის გაუმჯობესება ბინაზე მოვლის მომსახურების მიწოდებით.

**ღონისძიებები**

ა) ბენეფიციართა ინდივიდუალური მომსახურების გეგმის (გრძელვადიანი და მოკლევადიანი გაზომვადი მიზნებით) შედგენა, რომელიც უნდა მოიცავდეს ბენეფიციარისთვის/მშობლისათვის მორალური და ფსიქოლოგიური დახმარების გაწევას, სოციალური, თვითმოვლის და კომუნიკაციური უნარების გაძლიერებას და სოციალურ ინტეგრაციაში ხელშეწყობას;

ბ) ბავშვის შეფასება და მომსახურების მიწოდება, რომელიც ითვალისწინებს თვეში მომვლელის - 36 საათის (საშუალოდ 4 საათი კვირაში ორჯერ); განვითარების სპეციალისტის - 5 საათის და მულტიდისციპლინური გუნდის სათანადო სპეციალისტ(ებ)ის (ოკუპაციური თერაპევტი, მეტყველების სპეციალისტი, ფსიქოლოგი, პედიატრი, სოციალური მუშაკი) - თვეში 3 საათის მომსახურებას. სულ 44 საათი. ამასთან, მომსახურებაში შედის:

ბ.ა) ბენეფიციარის შეფასება და რეაბილიტაციის/აბილიტაციის გეგმის შემუშავება/განხორციელება;

ბ.ბ) ბენეფიციართა ვერბალური/ალტერნატიული კომუნიკაციის განვითარების ხელშეწყობა;

ბ.გ) ბენეფიციარის მოვლა და დახმარება კვების, საპირფარეშოს, პირადი ჰიგიენის დაცვის პროცესში;

ბ.დ) ბენეფიციარის და ოჯახის წევრებისთვის შესაბამისი რეკომენდაციების მიწოდება და მხარდაჭერა;

ბ.ე) ბავშვის დამოუკიდებელი ცხოვრებისათვის საჭირო უნარების განვითარება;

ბ.ვ) ბავშვის პოზიტიური ქცევის მხარდაჭერა;

ბ.ზ) ბავშვის და ოჯახის წევრების საზოგადოებაში ინტეგრაციის ხელშეწყობა;

ბ.ვ) ბავშვის ჯანმრთელობის მდგომარეობის მონიტორინგი.

## სამიზნე ჯგუფი

სამიზნე ჯგუფს განეკუთვნებიან 7–დან 18 წლამდე ასაკის 40 ბავშვი ქ.თბილისში, რომლებიც საჭიროებენ სხვა პირის მუდმივ დახმარებას და არ შეუძლიათ დღის ცენტრის მომსახურებაში ჩართვა.

## დაფინანსება

გაწეული მომსახურების ღირებულების ასანაზღაურებლად გამოყენებული იქნება არამატერიალიზებული ვაუჩერი;

მომსახურების ანაზღაურება განხორციელდება ფაქტობრივი ხარჯის მიხედვით. ამასთან, თუ თვეში გაწეული მომსახურებების ჯერადობა ნაკლებია 44–ზე, მომსახურების მიწოდების თვის ვაუჩერის შესაბამის ტალონზე ასანაზღაურებელი თანხა მცირდება წინა თვეში მომსახურების მოთხოვნილი სეანსების მინიმუმსა და ფაქტობრივად გაწეულ ჯერადობებს შორის სხვაობის მიხედვით.